ՏԵՂԵԿԱՆՔ-ՀԻՄՆԱՎՈՐՈՒՄ

**Ընթացիկ իրավիճակը և իրավական ակտի ընդունման անհրաժեշտությունը**

«Հայաստանի Հանրապետության 2022 թվականի պետական բյուջեի մասին» օրենքում վերաբաշխում և փոփոխություններ, Հայաստանի Հանրապետության կառավարության 2021 թվականի դեկտեմբերի 23-ի N 2121-Ն որոշման մեջ փոփոխություններ կատարելու մասին» Կառավարության որոշման նախագծի (այսուհետ նաև՝ Նախագիծ) ընդունումը պայմանավորված է ՀՀ Ազգային ժողովի բնականոն գործունեության ապահովմամբ։

**Առաջարկվող կարգավորման բնույթը**

ՀՀ Ազգային ժողովի աշխատակազմը նախատեսում է իրականացնել Ազգային ժողովի բուֆետ-ճաշարանի բարեկարգման և վերազինման աշխատանքներ, ապահովելով ժամանակակից պրոֆեսիոնալ կենցաղային և հասարակական սննդի սարքավորումներով, օդափոխման համակարգով, սրահի համար նախատեսված կահույքով և սպասքով՝ սանիտարական կանոններին ու կանոնակարգերին համապատասխան (հաշվի առնելով, որ ճաշարանի պատերի և առաստաղի ներկը ճաքճքված է և գունաթափված, հատակի վինիլային ծածկույթը, նախասրահի պրեսգրանիտե սալիկները կոտրված են, տեղ-տեղ պոկված, խոհանոցային տեխնիկան՝ միկրոալիքային վառարանները, սառնարանները, գազօջախները և այլն մի քանի անգամ վերանորոգվել են, սակայն օգտագործման համար այլևս անվտանգ և պիտանի չեն, ճաշասրահում չի գործում օդափոխման համակարգը, որը չի ապահովում տհաճ հոտերի հեռացումը, օդի ներածման համակարգի բացակայության պատճառով չի կատարվում տարածքի լիարժեք օդափոխություն):

ՀՀ Ազգային ժողովն իր գործառույթներն իրականացնում է նստաշրջանների, նիստերի և իր մարմիների աշխատանքի միջոցով։ Ս.թ. սեպտեմբերի 12-ից գումարվելու է ՀՀ Ազգային ժողովի հերթական աշնանային նստաշրջանը։

Ազգային ժողովի բնականոն գործունեության ապահովման և մինչև հերթական նստաշրջանի գումարումը, ճաշարանի վերաբացման անհրաժեշությամբ պայմանավորված, ՀՀ ԱԺ աշխատակազմի կողմից ներկայացվող Նախագծով առաջարկվում է Ազգային ժողովի բուֆետ-ճաշարանի բարեկարգման և վերազինման աշխատանքների ձեռքբերումը իրականացնել «Գնումների մասին» օրենքի 23-րդ հոդվածի 1-ին մասի 2-րդ կետին համապատասխան՝ ստեղծված իրավիճակում գնման անհետաձգելի պահանջի և գնման այլ ձևերի կիրառման ժամկետի անհնարինությամբ։

Միաժամանակ հայտնում ենք, որ ՀՀ կառավարության 04․05․2017թ. N 526-Ն որոշմամբ հաստատված «Գնումների գործընթացի կազմակերպման» կարգի 71-րդ կետի 1-ին ենթակետի զ պարբերության պահանջի նկատմամբ սահմանվող բացառության, մասնավորապես՝ պայմանագրի (կանխավճարի) և որակավորման ապահովման պայմանները չկիրառելու դեպքում առաջանալիք հնարավոր ռիսկերը նվազեցվելու են, մասնակցի կողմից կատարվելիք աշխատանքների որակի, ինչպես նաև տեխնիկական բնութագրերով նախատեսված սարքերի և սարքավորումների համար առնվազն 3 տարվա երաշխիքային ժամկետի տրամադրմամբ։

Կառավարության որոշման նախագծով առաջարկվում է բուֆետ-ճաշարանի բարեկարգման և վերազինման աշխատանքների իրականացման և ապրանքների ձեռք բերման համար անհրաժեշտ համարվող ծախսերի ֆինանսավորումը իրականացնել 11001 «ՀՀ Ազգային ժողովի գործունեության ապահովում, օրենսդրական, վերլուծական և ներկայացուցչական ծառայություններ» միջոցառման բյուջետային ծախսերի տնտեսագիտական դասակարգման 4222 «Արտասահմանյան գործուղումների գծով ծախսեր» հոդվածի ժամանակավորապես ազատ միջոցների հաշվին:

Հայտնում ենք նաև, որ նվազեցվող միջոցառման (հոդվածի) գծով պետական բյուջեում պարտավորություններ չեն առաջանա։

**Նախագծի մշակման գործընթացում ներգրավված ինստիտուտները և անձիք**.

Նախագիծը մշակվել է ՀՀ Ազգային ժողովի աշխատակազմի կողմից:

**Իրավական ակտի ընդունման կապակցությամբ պետական կամ տեղական ինքնակառավարման մարմնի բյուջեում եկամուտների և ծախսերի ավելացման կամ նվազեցման անհրաժեշտություն.**

ՀՀ կառավարության որոշման նախագծի ընդունումը ՀՀ պետական բյուջեի եկամուտներում և ծախսերում փոփոխություններ չի առաջացնի:

**ՀՀ պետական բյուջեով հաստատված համապատասխան ծրագրից նվազեցման արդյունքում հետագայում ՀՀ պետական բյուջեի հաշվին նշված գումարի չափով ֆինանսական միջոցների վերականգնման անհրաժեշտության մասին.**

Նախագծով առաջարկվող վերաբաշխման արդյունքում այդ գումարի չափով ֆինանսական միջոցների վերականգնման անհրաժեշտությունը բացակայում է:

**Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ**

Որոշման նախագիծը բխում է «Հայաստանի վերափոխման ռազմավարություն 2050», «Կառավարության 2021-2026թթ. ծրագիր» /կետ 6.10/ ռազմավարական փաստաթղթերի դրույթներից: